**Bestyrelsens skriftlige beretning - 2017**

Årsmødet 2016 blev afholdt på Herlev Hospital den 20. maj 2016. I alt deltog 52 personer. Fremmødet var præget af ”Go live” for Sundhedsplatformen samme dag, hvilket holdt nogen tilbage på afdelingerne. Overordnet må mødet anses som en succes.

Bestyrelsen har besluttet at uddele et rejselegat til en yngre nefrolog, urolog eller radiolog. Legatet skal bruges på deltagelse i ESUR 2017 i Polen. Legatet vil blive uddelt for første gang på det førstkommende årsmøde. Det er bestyrelsens intention at uddele et legat årligt, så længe selskabets økonomi tillader det.

I år holder ESUR’s prostatagruppe et 2-dages møde om MRI af prostata. Det afholdes den 16.-17. juni 2017 på Hotel Scandic Copenhagen, hvor også ESUR 2015 blev afholdt. Bestyrelsen har bevilget 30.000 kr. til seed money. Det er meningen, at seed money skal tilbagebetales i det omfang mødets økonomi tillader det. Er der overskud efter mødets afholdelse tilfalder det DURS. Bestyrelsen skal varmt anbefale, at alle DURS’ medlemmer deltager i prostatasymposiet. Det er en unik chance for at møde eksperterne på dansk grund.

Bestyrelsen har besluttet, at DURS er indstillet på at bevilge seed money til møder med uro-radiologisk indhold. Det kræver et realistisk budget. Bestyrelsen har afsat 60.000 kr. til formålet, dvs. max. to møder ad gangen kan få seed money. Ved tab på et møde reduceres rådighedsbeløbet.

Vi har mange berøringsflader med andre selskaber. I første omgang vil bestyrelsen tage kontakt til Dansk Urologisk Selskab for at få en snak om vores grænseflade og hvor vi evt.kan hjælpe hinanden.

Der er udarbejdet en vejledning for udarbejdelse af guidelines fra DURS. Det er tanken at tale med andre videnskabelige selskaber, om det er et område, der har deres interesse.

Efter generalforsamlingen 2016 konstituerede bestyrelsen sig med Henrik Thomsen som formand,

Ole Graumann som sekretær og webmaster, Arne Hørlyck som kasserer samt Karin Kastberg Petersen og Palle Sloth Osther som medlemmer uden portefølje. Lone Friis (Henrik Thomsens PA) er vores praktiske sekretær.

Bestyrelsen har holdt et telefonmøde den 2. september 2016 og et fysisk bestyrelsesmøde i Fredericia den 13. oktober 2016. Referatet af mødet i Fredericia ligger på DURS’ hjemmeside.

Vi glæder os til årsmødet i Aarhus fredag den 5. maj 2017. Denne gang har vi endnu flere udenlandske gæstetalere - Fred Avni, Michael Riccabono og Paul Sidhu.

Det er gratis at deltage – man skal blot tilmelde sig af hensyn til traktementet.

**Godt årsmøde 2017 – vi ses!**

**Bestyrelsen for DURS, den xxxxx 2017**